Red (įmonė)

**„Red Digital Cinema Camera Company“** – amerikiečių kompanija, gaminanti skaitmenines kino kameras ir jų reikmenis. Pagrindinė būstinė įsikūrusi Irvine, Kalifornijoje, su studijomis Holivude, biurais Londone, Šanchajuje ir Singapūre, turinti platų produkcijos platinimo tinklą pasaulyje. Kompaniją 2005 m. įkūrė James Jannard.

RED kameros palaiko skaitmeninį signalų apdorojimą pagal pačios kompanijos sukurtą REDCODE standartą. Šis kodekas paremtas bangelių (*wavelet*) transformacija suspaudžiant vaizdus santykiu nuo 3:1 iki 18:1. RAW formato vaizdo signalus galima peržiūrėti su QuickTime, Premiere Pro, Adobe After Effects (nuo CS4 ir naujesnės versijos), Sony Vegas Pro (nuo 10–osios versijos), Avid Media Composer redagavimo įranga. Konvertavimas į kitus formatus ir pagrindinis darbas atliekant vaizdų redagavimą, spalvinę korekciją, kombinuotą filmavimą vykdomas su programa REDCINE.

## RED One

Kino kamera RED One debiutavo kaip daugiafunkcė universali skaitmeninė kamera, pirmą kartą pristatyta 2007 m. Pagrindinės charakteristikos:
* CMOS fotojutiklis Mysterium 24,4×13,7 mm, 11,4 megapikselių (MP);
* darbinė raiška: 4K 16:9 (4096 × 2304), 4K 2:1 (4096 × 2048), 3K 16:9 (3072 × 1728), 3K 2:1 (3072 × 1536), 2K 16:9 (2048 × 1152), 2K 2:1 (2048 × 1024), 1080p, 1080i, 720p;
* dažnis: 1–120 kadrų per sek., priklausomai nuo dažnio;
* įrašo formatas: REDCODE, 12 bitų RAW;
* 4K – iki 30 kadrų per sek.;
* 3K – iki 60 kadrų per sek.;
* 2K – iki 120 kadrų per sek.;
* audio įrašas: 4 kanalai, 24 bitai, 48 khz;
* išlaikymas: 1/6–1/2000 sek.;
* konstrukcija: magnio lydinys, aliuminis.

Kamera sukurta su dideliu CMOS (*Complementary-symmetry/metal-oxide semiconductor*) fotojutikliu Mysterium, viena pagrindinių įrenginio ypatybių. Skirtingai nei daugelis skaitmeninių kino kamerų, RED One filmuoja savitu RAW formatu. Spalviniai (RGB) ir ryškumo (YUV) signalai įrašomi spalvų subdiskreditacijos (*Chroma subsampling*) 4:4:4 standartu, su galimybe pereiti prie 4:2:2. Skaičiai 4:4:4 reiškia, kad kiekvienam pikseliui, išskyrus  ryškumą, išsaugoma ir jo spalva, o įprastos skaitmeninės kameros tiksliai išsaugo tik ryškumo charakteristikas, o spalvų skirtumų signalai kaimyniniams taškams laikomi vienodais ir aproksimuojami pagal įvairius algoritmus.

Su tokia koduote RED One išsiskiria iš daugelio HD-kamerų, naudojančių pripažintą 3:1:1 formatą. Filmuotoje medžiagoje nelieka daugelio trukdžių ir iškraipymų, susijusių su kompresija. Nesuspausti duomenys užima palyginti daug vietos: įprastoje 8 GB CompactFlash atminties kortelėje telpa apie 4,5 min. pilnos 4K skiriamosios gebos vaizdo. Filmuojant to pakanka, nes dubliai retai būna ilgesni nei 3 min. Taip pat galima pajungti dviejų diskų modulį RED-Raid, leidžiantį įrašinėti signalą iš eigos. Dvi valandos pilnos raiškos vaizdo užima apie 320 GB.

Kameroje galima programuoti perėjimą nuo įprasto prie pagreitinto filmavimo, vadinamojo „rapido“. Kadangi RED One filmuoja 120 kadrų per sek., tai duoda galimybę taikyti kadre laiko tempo keitimo efektą. Galima užprogramuoti laiko slinkties (*time lapse*) režimą, kuomet kamera padaro nuo 5 kadrų per sek. iki 1 kadro per 10 min. Tokiu būdu galima filmuoti sulėtinant vaizdo greitį.

## RED Epic

Kompanija taip pat gamina skaitmenines kinokameras Epic-M, Epic 617, Epic 645, Epic FF35 ir Epic-X. Jos yra mažesnės už RED One kameras, taip pat turi blokinę-modulinę konstrukciją. Kameros Epic tinka 3D filmavimui.

## Scarlet

2011 m. lapkričio 3 d. kompanija pristatė naują kamerą Scarlet-X  su S35 Mysterium-X jutikliu (tokiu pačiu kaip ir Epic). Ši kamera filmuoja vaizdus 5120 × 2700 (5K) pikselių per 12 kadrų/sek. Prie 25 kadrų/sek. raiška siekia 4К (4096 × 2160), prie 120 kadrų/sek. – apie 1К. Šioms kameroms tinka Epic priedai, galima naudoti objektyvus PL, RED, mini-RED, C, B4, Nikon, Canon.

Kamera Epic-S (Scarlet S35) turi 5 K Mysterium-X jutiklį (Super 35, 30×15 мм, 13.8 MP).

## Šaltiniai

## Galerija

ISS-56 Ricky Arnold films on the ISS with a Helium 8K camera.jpg|Astronautas Ricky Arnold filmuoja su RED gamybos kamera Tarptautinėje kosminėje stotyje
( Digital cinematography at CRM MIAMI ) IWJG.jpg|„Red Digital Cinema“ (2023 m.)


## Nuorodos

* Oficiali svetainė